
______________________________________________________________________________

На основу члана 138. став 1. Устава Републике Србије
 и  чл. 24. став 2. и 31. став 2. Закона о Заштитнику грађана,
 поступајући по притужби M. Т. из Ваљева, ул..., на основу чињеница и података које је прикупио вршењем контролних овлашћења, Заштитник грађана  

У Т В Р Ђ У Ј Е 

Републички фонд за пензијско и инвалидско осигурање (у даљем тексту: Фонд) није у законом прописаном року поступио по пресуди Управног суда у Београду 10 У. 3684/15 од 27. 1. 2016. године, односно није донео одговарајућу одлуку о праву притужиоца на инвалидску пензију у складу са налозима садржаним у наведеној пресуди, чиме је учинио пропуст у раду на штету права притужиоца на доношење одлуке у законом прописаном року.
Фонд је пропустио и да у законом прописаном року донесе одлуку о притужиочевом захтеву за изузеће вештака, чиме је такође учинио пропуст у раду на штету права притужиоца.

Утврђени пропусти у раду Фонда представљају истовремено и кршење принципа добре управе.

Ради отклањања уочених пропуста у раду, Заштитник грађана упућује Републичком фонду за пензијско и инвалидско осигурање следеће 


П Р Е П О Р У К Е 

Фонд ће без одлагања донети и доставити притужиоцу одговарајући управни акт којим ће одлучити о његовом праву на инвалидску пензију, имајући при том у виду налоге садржане у пресуди  Управног суда у Београду 10 У. 3684/15 од 27. 1. 2016. године.
Фонд ће притужиоцу упутити извињење због учињеног пропуста у раду.
У свом будућем раду Фонд ће водити рачуна о поштовању законом прописаних рокова за доношење одлука, како грађани не би долазили у ситуацију да се, без основаног разлога, пролонгира одлучивање о њиховим правима и на закону заснованим интересима.
Републички фонд за пензијско и инвалидско осигурање обавестиће Заштитника грађана без одлагања, а најкасније у року од 15 дана од  дана пријема ових препорука о предузетим мерама и поступањима по њима и о томе доставити доказе.


Р а з л о з и: 

Заштитнику грађана обратио се 2. марта 2016. године притужилац М. Т. из Ваљева, ул …, притужбом због непоступања Дирекције Републичког фонда за пензијско и инвалидско осигурање у складу са налогом из пресуде Управног суда 10 У.3684/15 од 27. 1. 2016. године у законом прописаном року.

Из документације приложене уз притужбу произилази да се притужилац Фонду – Филијали Ваљево обратио захтевом за признавање права на инвалидску пензију у априлу 2013. године, али је захтев одбијен решењем наведеног органа од 6. 6. 2013. године. Одлучујући о жалби, Дирекција Фонда је решењем од 7. 10. 2013. године исту одбила, док је у Управни суд, одлучујући о притужиочевој тужби својом пресудом 23 У. 18155/13 од 7. 11. 2014. године исту уважио и поништио наведено решење Дирекције. Као разлоге за овакву одлуку навео је то што другостепени орган вештачења није образложио због чега не прихвата мишљења и предлоге лекара специјалисте. Стога налаз, оцена и мишљење другостепеног органа вештачења није јасан, потпун, образложен и стручно заснован, због чега није донето у складу са одредбом члана 10. став. 2. Правилника о образовању и начину рада органа вештачења  Фонда, из ког разлога не представља ваљан доказ у смислу члана 149. Закона о општем управном поступку. Обзиром на изнето, не може се прихватити као правилан закључак туженог органа из оспореног решења да је налаз, оцена и мишљење другостепеног органа вештачења ваљан доказ у смислу члана 149. Закона о општем управном поступку, те да је правилно утврђено да код тужиоца лечење није завршено, и у вези са тим да нису испуњени услови да се тужиоцу призна право на инвалидску пензију.
У поступку извршења наведене пресуде Управног суда у Београду, придржавајући се примедаба и правних схватања као обавезних, Дирекција Фонда прибавила је мишљење органа вештачења у другостепеном поступку, па је по оцени истог, навода жалбе и доказа у предмету, установила да је жалба неоснована, због чега је решењем од 30. 1. 2015. године жалбу одбила. 

Одлучујући о притужиочевој тужби против наведеног решења Управни суд у Београду пресудом 10 У. 3684/15 од 27. 1. 2016. године, уважио је тужбу, поништио решење Фонда од 30. 1. 2015. године и предмет вратио туженом органу на поновно одлучивање. У образложењу пресуде наведено је да донетом одлуком није поступљено у складу са примедбама и правним схватањима суда израженим у пресуди Управног суда од 7. 11. 2014. године. Прецизирано је да је надлежни орган био у обавези да донесе ново решење на основу правино спроведеног поступка, пошто отклони повреде поступка на које је суд указао, те наведе разлоге због чега се у конкретном случају  не прихватају мишљења и предлози лекара специјалиста у којима је констатовано да тужилац није способан за рад, односно да се предлаже инвалидност прве категорије, а не само да констатује да је наведене налазе имао у виду приликом поновног одлучивања. Стога по оцени суда, налаз, оцена и мишљење другостепеног органа вештачења и даље није јасан, потпун и образложен, па се не може као правилан прихватити закључак туженог да је исти ваљан доказ у смислу чл. 149. Закона о општем управном поступку, као и да је правилно утврђено да код тужиоца лечење није завршено. 
Поступајући по примљеној притужби Заштитник грађана је дописом 1314-1130/16 дел.бр. 10614 од 24. 3. 2016. године покренуо поступак контроле правилности и законитости поступања Фонда. Од Фонда је затражена информација о томе да ли је у међувремену Дирекција Фонда донела одлуку у извршењу пресуде Управног суда од 27. 1. 2016. године и, уколико јесте, да овом органу достави копију донете одлуке и доказ о њеном уручењу притужиоцу, а уколико није, да овај орган обавести из којих разлога то још увек није учињено, имајући у виду садржину члана 69. став 2. Закона о управним споровима, којом је прописано да ако према природи ствари у којој је настао управни спор треба уместо поништеног управног акта донети други, надлежни орган је дужан да тај акт донесе без одлагања, а најкасније у року од 30 дана од дана достављања пресуде, при чему је надлежни орган везан правним схватањем суда, као и примедбама суда у погледу поступка.

Изјашњавајући се о околностима конкретног  случаја, Фонд је овај орган дописом 02/4 Број: 13796/13 од 18. 4. 2016. године обавестио да су по окончању судског поступка и враћању списа предмета са пресудом Управног суда 10 У. 3684/15 од 27. 1. 2016. године, којом је тужба уважена и поништено решење Дирекције од 30. 1. 2015. године, списи предмета у извршењу наведене пресуде уступљени органу вештачења у другостепеном поступку, ради поновног вештачења и достављања новог налаза, мишљења и оцене у складу са наложеним у пресуди. Нов налаз вештачења у другостепеном поступку од 9. 3. 2016. године је заједно са списима предмета достављен Одељењу за пензијско и инвалидско осигурање ради доношења решења у извршењу поменуте пресуде. Међутим, у међувремену је притужилац дана 16. 3. 2016. године поднео нову медицинску документацију заједно са захтевом за изузеће једног од лекара – вештака, а који је дао налаз, мишљење и оцену од 9. 3. 2016. године, па су стога, актом Одељења за ПИО од 17. 3. 2016. године, списи враћени Сектору за медицинско вештачење, ради изјашњавања о новопримљеној медицинској документацији и спровођења поступка по захтеву за изузеће. Сходно наведеном, решење у извршењу пресуде од 27. 1. 2016. године ће бити донето по спроведеном поступку по поднетом захтеву за изузеће и оцени новоподнете медицинске документације.

Имајућу у виду напред наведено, дописом Заштитника грађана 13-14-1130/16 дел.бр. 19311 од 24. 5. 2016. године од Фонда је затражено да достави додатно изјашњење, односно да овај орган обавести о томе да ли се у међувремену Сектор за медицинско вештачење изјаснио о новопримљеној медицинској документацији и да ли је спроведен поступак по захтеву за изузеће лекара који је дао налаз, оцену и мишљење од 9. 3. 2016. године. Уколико су наведене радње спроведене, да ли је Дирекција Фонда донела одлуку у складу са налозима из пресуде Управног суда од 27. 1. 2016. године, а имајући у виду садржину члана 69. став 2. Закона о управним споровима. Уколико јесте, затражено је достављање копије донете одлуке и доказ о њеном уручењу притужиоцу, а уколико то није случај да се достави обавештење из којих разлога то још увек није учињено. 
У изјашњењу Фонда 02/4 Број: 13796/13 од 13. 6. 2016. године наведено је да је окончан поступак по захтеву именованог за изузеће лекара-вештака и то тако што је закључком број 13796/13 од 2. 6. 2016. године исти одбијен. Такође, Фонд је предочио да још увек није донето другостепено решење у извршењу пресуде Управног суда од 27. 1. 2016. године и да је поступак у току.

Имајући у виду да је донета одлука о притужиочевом захтеву за изузеће вештака, Заштитник грађана дописом 1314-1130/16 дел.бр. 24028 од 24. 6. 2016. године, затражио је од Фонда да у року од 7 дана достави информацију о томе да ли је у међувремену донето другостепено решење у извршењу пресуде Управног суда од 27. 1. 2016. године и, уколико јесте, да нам достави копију донете одлуке и доказ о њеном уручењу притужиоцу, а уколико, пак, то није случај, да нас обавести из којих разлога то још увек није учињено, имајући у виду временски период који је протекао од дана доношења наведене пресуде, као и чињеницу да је Фонд у изјашњењу од 18. априла 2016. године предочио да ће решење у извршењу наведене пресуде бити донето по спроведеном поступку по поднетом захтеву за изузеће и оцени новоподнете медицинске документације.

Међутим, у остављеном року Фонд није доставио тражено изјашњење. 

*  *  *

Чланом 84. став 2. Закона о пензијском и инвалидском осигурању
 прописано је да се права која се остварују у Фонду, обезбеђују у поступку предвиђеном законом којим је уређен општи управни поступак, ако овим законом није друкчије уређено.
Чланом 5. став 1. Закона о општем управном поступку
 прописано је да органи који поступају у управним стварима решавају на основу закона и других прописа.

Чланом 7. истог Закона прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица или других странака.
Чланом 208. Закона прописано је да кад се поступак покреће поводом захтева странке, односно по службеној дужности ако је то у интересу странке, а пре доношења решења није потребно спроводити посебан испитни поступак, нити постоје други разлози због којих се не може донети решење без одлагања (решавање претходног питања и др.), орган је дужан да донесе решење и достави га странци што пре, а најдоцније у року од једног месеца од дана предаје уредног захтева, односно од дана покретања поступка по службеној дужности, ако посебним законом није одређен краћи рок. У осталим случајевима, кад се поступак покреће поводом захтева странке, односно по службеној дужности, ако је то у интересу странке, орган је дужан да донесе решење и достави га странци најдоцније у року од два месеца, ако посебним законом није одређен краћи рок.
Чланом 69. став 2. Закона о управним споровима
 прописано је да ако према природи ствари у којој је настао управни спор треба уместо поништеног управног акта донети други, надлежни орган је дужан да тај акт донесе без одлагања, а најкасније у року од 30 дана од дана достављања пресуде, при чему је надлежни орган везан правним схватањем суда, као и примедбама суда у погледу поступка. 
             *  *  *

Након што је сагледао све чињенице и околности конкретног случаја, као и релевантне законске одредбе, Заштитник грађана је утврдио да је Фонд неправилно применио законске одредбе на штету права притужиоца. Наиме, на основу утврђеног чињеничног стања несумњиво произилази да се притужилац обратио Фонду захтевом за остваривање права на инвалидску пензију још 2013. године, да поступак по његовом захтеву још увек није правноснажно окончан, као и да је у међувремену Управни суд два пута поништавао решења Дирекције Фонда донета у поступку по наведеном захтеву. Последња одлука Управног суда донета је 27. 1. 2016. године. Иако је законом прописано да је надлежни орган - у овом случају Фонд, у обавези да донесе нови акт без одлагања, а најкасније у року од 30 дана од дана достављања пресуде, Фонд ни по протеку пет месеци није донео одговарајућу одлуку. Као разлог за непоштовање законског рока за одлучивање Фонд је навео то што је притужилац Фонду упутио захтев за изузеће вештака. Али, у моменту подношења овог захтева притужиоца, односно 16. 3. 2016. године, већ је био протекао законски рок од 30 дана за доношење одлуке у извршењу пресуде Управног суда, прописан чланом 69. став 2. Закона о управним споровима. Поред тога, о самом притужиочевом захтеву за изузеће, Фонд је одлучио тек 2. 6. 2016. године, дакле, такође по истеку рока за доношење одлуке прописаним чланом 208. Закона о општем управном поступку. При том, нарочито треба истаћи чињеницу да приликом одлучивања о овом захтеву није било потребно спроводити посебан испитни поступак, нити су постојали други разлози због којих се одлука није могла донети без одлагања, па је рок у коме је орган требао да донесе одлуку о захтеву за изузеће један месец од дана предаје уредног захтева. Неблаговремено поступање Фонда у правној ствари притужиоца евидентно је и у приликом достављања изјашњења по тражењу Заштитника грађана. Наиме, Фонд је изјашњења у току поступка достављао по протеку остављених рокова, док поводом дописа Заптитника грађана од 24. јуна 2016. године одговор још увек није достављен.

Овакво поступање Фонда Заштитник грађана оцењује као посебно некоректно, непримерено и у супротности са принципима добре управе. 
           *  *  *

Дужност државних органа, изведена из обавезе поштовања начела ефикасности, економичности и заштите права грађана и јавног интереса (Закон о општем управном поступку) је да управне и друге поступке од значаја за остваривање и поштовање права грађана воде проактивно, са иницијативом и ангажовано, при чему радње и активности у поступку треба да буду усмерене на постизање његовог циља и остваривање његове сврхе, тј. на остваривање гарантованих права грађана или заштиту њихових правних интереса, односно правилно утврђивање њихових обавеза. 
Позитивни прописи и начела добре управе захтевају од органа управе да законито и у прописаним роковима поступају по поднетим захтевима грађана, да у оквиру своје надлежности одлуче по њима правилном применом правног прописа на основу којег се решава управна ствар, без одуговлачења, и то у најкраћем могућем року. Стандард добре управе подразумева активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Незаконито и неефикасно спровођење управног поступка је акт лоше управе.
У случају грешке која се негативно одражава на права или интересе грађана, органи јавне власти, односно јавни службеници ће се извинити и последице грешке отклонити на најбржи могући начин или умањити последице пропуста према грађанима.
           *  *  *

Не упуштајући се у оцену других правних питања ове управне ствари, чињеница да Фонд у непримерено дугом временском периоду није одлучио о захтеву притужиоца, јер су решења која је донео два пута поништена у поступку пред Управним судом због непотпуно и неправилно утврђеног чињеничног стања и непоступања по обавезујућим примедбама другостепеног органа, као и да у извршењу предуде Управног суда од 27. 1. 2016. године није у законом прописаном року спровео управни поступак и донео одговарајућу одлуку, недвосмислено указује на неправилности у раду, повреду права грађана и повреду принципа добре управе. 
            *  *  *

На основу свих утврђених чињеница и околности, Заштитник грађана је утврдио пропусте у раду Републичког фонда за пензијско инвалидско осигурање и сагласно члану 31. став 2. Закона о Заштитнику грађана, упутио препоруке органу ради отклањања уочених недостатака у раду, као и ради превентивног деловања у циљу унапређења остваривања права грађана и спречавања сличних пропуста у будућности. Заштитник грађана је, имајући у виду сложеност ситуације  у којој се притужилац налази, и дужину трајања поступка у овој правној ствари, применом чл. 31. ст. 4. Закона, утврдио рок од најдуже 15 дана од  дана пријема препорука у коме ће Фонд отклонити недостатке на које је указано и обавестити овај орган о предузетим мерама и поступањима по њима.

	ЗАМЕНИЦА ЗАШТИТНИКА ГРАЂАНА

	

	Владана Јовић


Доставити:
-Републичком фонду за пензијско и инвалидско осигурање, 

-притужиоцу.
� „Сл. гласник РС“, бр. 98/06; 


� „ Сл. гласник РС“, бр. 79/05 и 54/07; 


� „Сл. гласник РС“, бр. 34/03 ... 142/14;


� "Сл. лист СРЈ", бр. 33/97 и 31/2001 и "Сл. гласник РС", бр. 30/2010


� "Сл. гласник РС", бр. 111/2009

